钦定古今图书集成/明伦汇编/氏族典/第065卷 > 《廖用贤尚友录》 > 虞洮
## 钦定古今图书集成/明伦汇编/氏族典/第065卷 > 《廖用贤尚友录》 > 虞洮

按《十国春秋》：后蜀虞洮，蜀人，习灵素家言有名。高祖
镇西川时，董璋久患渴疾，遣押牙李彦来求医，高祖
命洮往。洮既至梓州，璋曰：“璋之所患，经百医而无微
瘥，何也？”洮曰：“公之疾，非渴浆而实渴士，得士则不药
愈矣。”璋大悦。时璋有据东川之志，故洮阳以言誂之，
而璋不悟也。洮又曰：“洮闻天有六气，降为六淫，淫生
六疾。害于六腑者，阴阳风雨晦明也，是以六淫随焉。
六疾者，寒热入腹感心也，是以六腑随焉。”故心为离
宫，肾为水藏，晦明劳疫，百疾生焉。大都视听至烦，皆
有所损，心烦则乱，事烦则变，机烦则失，兵烦则反，五
音烦而损目，滋味烦而生疾，男女烦而减寿，古者男
子莫不戒之，公今日有万思，时有万“几，乐淫于外，女
淫于内，渴之难疗，其由此乎？”璋称善，遣之归。